**USMERNENIE na registráciu včiel**

Štátna veterinárna a potravinová správa Slovenskej republiky (ďalej len „ŠVPS SR“) v súlade s § 6 ods. 2 písm. a) zákona č. 39/2007 Z. z. o veterinárnej starostlivosti v znení neskorších predpisov (ďalej iba „zákon č. 39/2007 Z. z.“) a v súvislosti s  presunom kompetencie viesť centrálnu evidenciu včelstiev z NPPC – VÚŽV Nitra, Ústav včelárstva Liptovský Hrádok na Plemenárske služby Slovenskej republiky š. p., usmerňuje regionálne veterinárne a potravinové správy (ďalej len „RVPS“) na registráciu včelstiev v databáze Centrálnej evidencie hospodárskych zvierat (ďalej len „CEHZ“) a súvisiace schvaľovanie chovov včiel.

Od 1.1.2019 Ministerstvo pôdohospodárstva a rozvoja vidieka Slovenskej republiky poverilo vedením centrálneho registra včelstiev Plemenárske služby Slovenskej republiky š. p.. Činnosť vedenia centrálneho registra včelstiev NPPC – VÚŽV Nitra, Ústav včelárstva Liptovský Hrádok bola dňom 31.12.2018 ukončená.

Všetky chovy včelstiev už zaregistrované v centrálnom registri včelstiev NPPC – VÚŽV Nitra, Ústav včelárstva Liptovský Hrádok sa považujú podľa § 54g ods. 4 zákona č. 39/2007 Z. z. **za platne registrované**. Z tohto dôvodu nie je nutné žiadať o opätovnú registráciu týchto chovov včelstiev v CEHZ vedeného Plemenárskymi službami Slovenskej republiky š. p..

Chovateľskému zariadeniu so včelstvom, ktorému pracovisko CEHZ priradilo registračné číslo v systéme automaticky, sa môže informovať na linke CEHZ pre styk s verejnosťou: +421415073744, kde mu poskytnú všetky informácie o registrácii a aj informáciu aby postupne používali len registračné čísla chovov, ktoré vygeneroval systém CEHZ. Na komunikáciu s CEHZ je možné ešte používať aj registračné číslo včelára pridelené centrálnym registrom včelstiev NPPC – VÚŽV Nitra, Ústav včelárstva Liptovský Hrádok.

**Nové chovy včelstiev** zakladané po 1.9.2018 sa musia registrovať cez príslušnú RVPS podľa §40a zákona č. 39/2007 Z. z.. Postup registrovania je popísaný v usmernení č. 3874/2018-222 postup pri registrácii chovov HZ zo dňa 19.12.2018 vydanom ŠVPS SR. Následne musí byť vykonávané chovateľom hlásenie zmien v chovoch včelstiev písomnou formou CEHZ vedeného

Plemenárskymi službami Slovenskej republiky š. p.. na tlačivách, ktoré tvoria prílohy vyhlášky MPRV SR č. 285/2017 Z. z. o identifikácii a registrácii včelstiev.

Hlásenie plánov kočovania podľa § 4 prílohy vyhlášky MPRV SR č. 285/2017 Z. z. o identifikácii a registrácii včelstiev je potrebné zasielať elektronicky cez aplikáciu prístup farmára ([www.cehz.sk](http://www.cehz.sk)).

Včelárom, ktorí mali registráciu kočovania do 31.12.2018 bude prístup farmára vytvorený v CEHZ automaticky. Údaje na prihlásenie (meno, heslo) bude zaslané na príslušné včelárske organizácie, ktoré ich včelárom poskytnú aj s GRIT – kartou. Tí včelári, ktorí nemajú uvedené v databáze IČO alebo rodné číslo, budú cez príslušnú včelársku organizáciu požiadaní o dodatočné doplnenie údaju a až následne im bude vytvorený prístup.

Včelári, ktorí nie sú registrovaní v žiadnej včelárskej organizácii si musia na používanie prístupu farmára požiadať o vydanie prihlasovacích údajov a GRIT - karty priamo v CEHZ alebo na regionálnych pracoviskách Plemenárskych služieb, š. p..

Nové chovy včelstiev, ktoré sú registrované v CEHZ po 1.1.2019 si musia požiadať o prístup farmára na stránke: <https://www.pssr.sk/wp-content/uploads/stiah/cehz/ziadostPF.pdf> a po vyplnení a zaslaní na CEHZ im bude poslaný prístup s GRIT - kartou na nimi uvedenú adresu.

Doteraz platné usmernenie č. 314/17-226 zo dňa 27.1.2017 sa týmto usmernením ruší.